Z-1/2006

Mál þetta var þingfest 15. desember 2006 og tekið til úrskurðar 14. febrúar 2007. Sóknaraðili er Heiðarverk ehf., Austurstræti 10a, Reykjavík en varnaraðili er Hafnarfjarðarbær, Strandgötu 6, Hafnarfirði.

Sóknaraðili krefst þess að ógilt verði nauðungarsala sem fram fór hjá sýslumanninum í Hafnarfirði þann 1. nóvember 2006 á fasteigninni Eyrartröð 3, eignarhluta 0104, Hafnarfirði. Þá krefst sóknaraðili málskostnaðar.

Af hálfu varnaraðila er krafist frávísunar málsins og að sóknaraðila verði gert að greiða varnaraðila málskostnað.

I.

Málavextir eru þeir að þann 24. mars 2006 móttók sýslumaðurinn í Hafnarfirði beiðni varnaraðila um nauðungarsölu á fasteigninni Eyrartröð 3, eignarhluta 0104, Hafnarfirði vegna vangreiddra fasteignargjalda sóknaraðila. Fyrsta fyrirtaka fór fram 23. júní 2006 og byrjun uppboðs 29. ágúst 2006. Þann dag var málinu frestað að ósk varnaraðila. Þann 12. september 2006 móttók sýslumaðurinn í Hafnarfirði beiðni varnaraðila um nauðungarsölu á sömu eign og nú vegna ógreiddra gatnagerðargjalda. Byrjun uppboðs fór fram 10. október 2006 og var eignin seld varnaraðila. Framhaldsuppboð fór fram 1. nóvember 2006 og eignin þá seld. Hæstbjóðandi var M-kk-nf B. B-kk-nf hdl. fyrir hönd K-kk-ef S-kk-ef hrl. Lengdur samþykkisfrestur var ákveðinn 9. janúar 2007.

Af hálfu sóknaraðila var sölunni mótmælt við fyrirtöku sýslumanns 1. nóvember 2006.

Við lok framhaldssölunnar 1. nóvember 2006 afturkallaði varnaraðili kröfu sína vegna fasteignagjalda og þann 16. nóvember 2006 afturkallaði hann kröfu vegna gatnagerðargjalda. Nauðungarsölumeðferð á fasteigninni var felld niður af hálfu sýslumanns þennan dag.

Sóknaraðili krafðist úrlausnar Héraðsdóms Reykjaness um gildi nauðungarsölunnar, sbr. 80. gr. laga nr. 90/1991 um nauðungarsölu með bréfi sem móttekið var 14. nóvember 2006.

Sóknaraðili byggir á því að nauðungarsalan hafi verið ólögmæt vegna þess að varnaraðili hafi verið búinn að fá fullnustu kröfu sinnar við nauðungarsölu á öðrum eignarhluta í Eyrartröð 3, Hafnarfirði. Sitt hvor uppboðsbeiðnin hafi verið notuð vegna sama lögveðs með sömu höfuðstólsfjárhæð.

Í annan stað byggir sóknaraðili á því að sýslumaður hafi ekki tilkynnt um niðurfellingu nauðungarsölunnar til hluteigandi aðila. Það sé ekki á færi sýslumanns að fella niður nauðungarsölu eftir að máli hafi verið skotið til héraðsdóms. Málið hafi verið komið undan forræði sýslumannsins í Hafnarfirði og því ekki á hans færi að binda hendur sóknaraðila. Sóknaraðili eigi lögvarða hagsmuni um að fá úr því skorið hvort brotinn hafi verið á honum réttur.

Varnaraðili telur að sóknaraðili hafi enga lögvarða hagsmuni lengur í málinu. Ekki sé unnt að ógilda nauðungarsölu sem felld hafi verið niður. Beri því að vísa málinu frá dómi.

II.

Eins og að framan er rakið var nauðungarsölumeðferð felld niður á fasteigninni Eyrartröð 3, 0104, Hafnarfirði þann 16. nóvember 2006 enda hafði sóknaraðili þá greitt skuld sína við varnaraðila vegna gatnargerðar- og fasteignagjalda sem var grundvöllur nauðungarsölubeiðna í upphafi. Sóknaraðili hefur því ekki lögvarða hagsmuni af því lengur að fá leyst úr gildi nauðungarsölunnar, sbr. 3. mgr. 25. gr. laga nr. 91/1991 um meðferð einkamála, sbr. 3. mgr. 84. gr. laga nr. 90/1991 um nauðungarsölu. Verður því fallist á kröfu varnaraðila um frávísun málsins.

Eftir þessum úrslitum verður sóknaraðili úrskurðaður til að greiða varnaraðila 100.000 krónur í málskostnað og hefur þá verið tekið tillit til reglna um virðisaukaskatt.

G-kk-nf A-kk-nf héraðsdómari kveður upp úrskurð þennan.

ÚRSKURÐARORÐ:

Máli þessu er vísað frá dómi.

Sóknaraðili, Heiðarverk ehf., greiði varnaraðila, Hafnarfjarðarkaupstað, 100.000 krónur í málskostnað.

G-kk-nf A-kk-nf